 NA SAMMY WAWERU MBUNGE anayehusishwa na serikali ya Kenya Kwanza ameshambulia muungano wa upinzani nchini, Azimio la Umoja-One Kenya akidai una wabunge wazembe. Bw Geoffrey Ruku, ambaye ni mbunge wa Mbeere Kaskazini anasema wabunge wa Azimio wanashindwa kulainisha serikali kwa sababu wamekuwa mateka wa kiongozi wa chama cha ODM, Raila Odinga. Bw Odinga ndiye kinara wa Azimio. Ruku akirejelea matamshi ya Waziri Mkuu huyo wa zamani kwamba Rais William Ruto ‘amenunua’ wabunge wa Azimio ili kufifisha upinzani, alisema wabunge wa ODM na wa chama cha Wiper ni wavivu kiasi kwamba hawawezi kuibuka na miswada kukuza nchi. “Kuna yale ambayo tumeskia Raila Odinga akisema wabunge wamenunuliwa na Rais William Ruto…Ukweli ni kwamba hakuna mbunge yeyote amenunuliwa na serikali. Walichaguliwa watumikie wananchi wa Wakenya na tunafanya hiyo kazi kwa mujibu wa sheria,” Bw Ruku akasema kupitia video. “Lakini kuna wabunge wa mrengo wa Azimio; ODM na Wiper, ambao ni wazembe zaidi katika kazi yao. Pale bungeni kila mbunge ana haki kuleta mswada, kuleta marekebisho ya mswada, na sheria tofauti tofauti ili Kenya yetu isimame ikae sawa sawa,” akaongeza mbunge huyo. Kulingana na Bw Ruku, bunge limeajiri watu wengi kusaidia wabunge kukarabati sheria. “Wabunge wa Azimio wanachojua kufanya ni kuenda kwenye hafla ya mazishi na maandamano kusema maneno yasiyo na faida katika jamii ya Kenya. Wanasahau wana jukumu; kuwa bungeni kukarabati sheria, kuleta miswada na mambo tofauti ya kusaidia Kenya yetu,” alielezea. Mbunge huyo wa serikali alinyooshea kidole cha lawama Bw Raila Odinga, akidai kwamba ndiye amechochea wabunge wa upinzani kushindwa kulainisha serikali. “Vinara wa Azimio nyinyi ndio mmefanya wabunge wenu wawe wazembe. Wanawaheshimu kama Mungu…Wanajua kulalamika tu,” Ruku akadai. Rais Ruto, alipoapishwa Septemba 2022 kuanza kutekeleza majukumu yake, alifanya vikao na baadhi ya wabunge wa vyama tanzu vya Azimio, jambo ambalo Raila Odinga alilikashifu akilitaja kuwa kinyume cha sheria. Baadhi ya wabunge wa upinzani walioalikwa na Dkt Ruto Ikulu mapema 2023 ni pamoja na Felix Odiwuor (Langata), Mark Nyamita (Uriri), Caroli Omondi wa Suba Kusini, Gideon Ochanda (Bondo), Elisha Odhiambo wa enebunge la Gem, Paul Abuor (Rongo) na Walter Owino wa Awendo. Seneta wa Kisumu Tom Ojienda pia anaorodheshwa kwenye listi ya wabunge hao, ambao Bw Odinga aliwataka kujiuzulu na kuomba upya kura kupitia vyama vya Kenya Kwanza. 